b"\n_START_ARTICLE_\nLeslie Howard\n_START_SECTION_\nBiografia familiar\n_START_PARAGRAPH_\nLeslie era fill de pares hongaresos, Frank Stainer que canvia el seu nom per Steiner quan assol\xc3\xad la nacionalitat brit\xc3\xa0nica, i Lillian Blumberg, que canvia el seu cognom per Howard quan arrib\xc3\xa0 a Anglaterra. El seu patriotisme va tenir la culpa que comences a treballar en la interpretaci\xc3\xb3. El 1917, despr\xc3\xa9s de servir en el regiment n\xc3\xbam. 20 d'h\xc3\xbassars en la Primera Guerra Mundial, se li diagnostic\xc3\xa0 una lesi\xc3\xb3 despr\xc3\xa9s de rebre l'impacte d'un ob\xc3\xbas. Aix\xc3\xb2 el convertia en inv\xc3\xa0lid per el servei en l'ex\xc3\xa8rcit, on havia estat a punt de construir una carrera militar. Li recomanaren que estudies interpretaci\xc3\xb3 com a ter\xc3\xa0pia, i malgrat haver treballat en un banc per ajudar econ\xc3\xb2micament a la seva fam\xc3\xadlia (el seu pare volia que fes carrera), uns anys despr\xc3\xa9s d'iniciar la ter\xc3\xa0pia interpretativa ja s'havia fet fam\xc3\xb3s en els escenaris teatrals de Londres i Nova York interpretant el rol del perfecte angl\xc3\xa8s._NEWLINE_El 1916 Howard va contraure matrimoni amb Ruth Mart\xc3\xadn, amb la qual va tenir dos fills, Ronald Howard, (1918-1996) que tamb\xc3\xa9 decid\xc3\xad dedicar-se a la interpretaci\xc3\xb3. Els seus primers treballs foren precisament junt el seu progenitor a Romeo i Julieta i a Pimpernel Smith, apareixent despr\xc3\xa9s en films com El tren de les 4.15 h, Take a Hard Ride, The Hunting Party, i en nombroses s\xc3\xa8ries de TV. El 1924 va n\xc3\xa9ixer la filla de l'actor, Leslie Ruth Dale-Harris. Ambd\xc3\xb3s fills publicaren sengles biografies del seu pare. En la fam\xc3\xadlia de Leslie Howard tamb\xc3\xa9 s'inclinaren per la interpretaci\xc3\xb3 del seu germ\xc3\xa0 Arthur Howard, i el seu nebot, Alan Howard, que guanyaren prestigi com a actors de repartiment. Una de les seves germanes, Irene Howard, feu tamb\xc3\xa9 carrera en el m\xc3\xb3n del cinema, per\xc3\xb2 treballant com a directora de c\xc3\xa0stings.\n_START_SECTION_\nVida sentimental\n_START_PARAGRAPH_\nEn la seva vida sentimental la premsa del cor de l'\xc3\xa8poca li adjudic\xc3\xa0 roman\xc3\xa7os amb Marlene Dietrich, Helen Deutsch, Mary Pickford, Vivien Leigh i Merle Oberon, a m\xc3\xa9s Conchita Montenegro, i fins i tot es parl\xc3\xa0 de trobades espor\xc3\xa0diques amb Katharine Hepburn, Mirna Loy, Marion Davies i Ingrid Bergman.\n_START_SECTION_\nHeroi de guerra\n_START_PARAGRAPH_\n\xc3\x89s l'any 1943. La Segona Guerra Mundial es desenvolupa en plena pot\xc3\xa8ncia i a ambdues bandes els patriotes fan el que poden per ajudar. Leslie Howard era un d'aquests patriotes, d'ac\xc3\xad que aquell any pass\xc3\xa9s per Madrid exercint com espia per lliurar, en la neutral Espanya, un missatge secret de Winston Churchill adre\xc3\xa7at al general Franco. Aix\xc3\xad ho explica el llibre de Jos\xc3\xa9 Rey-Ximenena El vuelo del Ibis, partint de les converses de l'autor amb l'actriu Conchita Montenegro, amiga intima de l'actor brit\xc3\xa0nic. Segons conta, Howard estava encegat per la seva inestroncable lleialtat al seu rei i a la seva p\xc3\xa0tria. De manera que l'agost de 1939 i mogut per l'amena\xc3\xa7a b\xc3\xa8l\xc2\xb7lica contra Gran Bretanya, no dubt\xc3\xa0 aparcar la seva brillant carrera a Hollywood, que l'havia convertit en una estrella de rellev\xc3\xa0ncia internacional, per a retornar al seu pa\xc3\xads i posar-se al seu servei. Primer particip\xc3\xa0 en tasques de propaganda per mantenir alta la moral dels brit\xc3\xa0nics, en moments particularment dram\xc3\xa0tics en els quals tot semblava perdut; despr\xc3\xa9s de la caiguda de Fran\xc3\xa7a i la retirada de Dunkerque, Howard pos\xc3\xa0 el seu gra de sorra per ajudar el seu pa\xc3\xads, per\xc3\xb2 aviat fou convocat per enviar a Franco un missatge secret del Govern brit\xc3\xa0nic perqu\xc3\xa8 garant\xc3\xads la neutralitat d'Espanya en el conflicte. Va ser una maniobra molt important, tenint en compte el que havia succe\xc3\xaft a la It\xc3\xa0lia de Mussolini, que despr\xc3\xa9s d'una dubitativa actitud acab\xc3\xa0 per aliar-se amb l'Alemanya d'Adolf Hitler._NEWLINE_Churchill temia que succe\xc3\xads el mateix amb Espanya i f\xc3\xa9u de Howard el seu intermediari per tal que el missatge arrib\xc3\xa9s de la forma m\xc3\xa9s directa possible a Franco, el Govern del qual no tenia massa bona qu\xc3\xadmica amb l'ambaixador brit\xc3\xa0nic a Espanya, sir Samuel Hoare, tenint en compte les maniobres conspiradores desplegades per aquest per a restablir la monarquia a Espanya. El pont per facilitar l'entrevista entre Howard i Franco a El Pardo fou Conchita Montenegro, que havia rodat a Hollywood un film amb l'actor brit\xc3\xa0nic, Prohibido, rodatge en el qual havien iniciat un roman\xc3\xa7 posteriorment interromput. Montenegro a m\xc3\xa9s era la pe\xc3\xa7a essencial del trencaclosques, perqu\xc3\xa8 el 1943 mantenia relacions sentimentals amb Ricardo Gim\xc3\xa9nez-Arnau, cap de la Falange Exterior, circumst\xc3\xa0ncia que facilitaria el contacte amb Franco. El t\xc3\xadtol del llibre El vuelo del Ibis al\xc2\xb7ludeix el nom de l'avi\xc3\xb3 Douglas DC-3 en el qual volava Leslie Howard des de Lisboa cam\xc3\xad de Londres despr\xc3\xa9s d'haver complert la seva missi\xc3\xb3. L'1 de juny de 1943, l'Ibis volava sobre Cabo Ortegal, a Gal\xc3\xadcia, quan segons s'explica, fou localitzat i abatut per una esquadrilla de Junkers 88 de la Luftwaffe alemanya. No hi hagu\xc3\xa9 supervivents. L'actor reciclat a espia per les circumst\xc3\xa0ncies hist\xc3\xb2riques que li havia tocat viure desaparegu\xc3\xa9 aix\xc3\xad en aquesta missi\xc3\xb3 cabdal per als interessos brit\xc3\xa0nics._NEWLINE_Afirma l'autor de El vuelo del Ibis que les autoritats brit\xc3\xa0niques no reconegueren p\xc3\xbablicament el paper com espia de Howard, per\xc3\xb2 un film b\xc3\xa8l\xc2\xb7lic de 1951, Bright Victory, dirigida per Mark Robson als Estats Units, se li ret\xc3\xa9 una esp\xc3\xa8cie d'homenatge mencionat en el seu di\xc3\xa0leg la mort de Leslie Howard durant la Segona Guerra Mundial. D'altra banda, la mort de l'actor don\xc3\xa0 peu a tota classe d'especulacions fins i tot pocs dies despr\xc3\xa9s d'haver-se produ\xc3\xaft. Concretament, el The New York Times public\xc3\xa0 tres dies despr\xc3\xa9s de l'incident un article en qu\xc3\xa8 afirmava que els avions de la for\xc3\xa7a havien atacat l'Ibis perqu\xc3\xa8 els espies alemanys a Londres restaven conven\xc3\xa7uts que Winston Churchill viatjava a bord de l'avi\xc3\xb3 i havia participat directament en l'encontre amb Franco. A finals de maig, Churchill preparava el retorn a la Gran Bretanya en un viatge des d'\xc3\x80frica amb escala a Gibraltar. Els alemanys planejaven matar-lo, si aconseguien interceptar el seu avi\xc3\xb3 en vol, i segons la teoria d'alguns historiadors i bi\xc3\xb2grafs, el servei secret brit\xc3\xa0nic planific\xc3\xa0 la maniobra de desinformaci\xc3\xb3 de l'enemic fent-li creure que el vol del primer ministre s'enlairaria des de Lisboa. En aquest cas, Leslie Howard hauria estat no solament un enviat per transmetre el missatge de neutralitat a Franco, sin\xc3\xb3 tamb\xc3\xa9 el parany per a protegir la vida de Churchill. El fet que els espies alemanys tinguessin vigilat l'aeroport de Lisboa i m\xc3\xa9s concretament l'Ibis i que a bord de l'avi\xc3\xb3 viatges un passatger, Alfred Tregear Chenhalls, que f\xc3\xadsicament, cigar a la boca incl\xc3\xb2s, guardava gran semblan\xc3\xa7a amb el primer ministre brit\xc3\xa0nic, ha servit com a suport d'aquesta teoria.\n_START_SECTION_\nAshley Wilkes i La pimpinella escarlata\n_START_PARAGRAPH_\nLa carrera de Leslie Howard davant les c\xc3\xa0meres rest\xc3\xa0 definida principalment per dos personatges que es convertiren en les seves creacions m\xc3\xa9s destacades en la pantalla gran. El primer fou el protagonista de The Scarlet Pimpernel, un espia angl\xc3\xa8s en la Fran\xc3\xa7a napole\xc3\xb2nica que acab\xc3\xa0 tenint molts punts en contacte amb la seva pr\xc3\xb2pia perip\xc3\xa8cia durant la Segona Guerra Mundial. El segon fou el personatge d'Ashley Wilkes, l'home perseguit insistentment sense \xc3\xa8xit per Escarlata O'Hara durant les diverses hores de metratge que integren All\xc3\xb2 que el vent s'endugu\xc3\xa9. Tamb\xc3\xa9 amb aquest personatge sembla tenir molts punts en com\xc3\xba la pr\xc3\xb2pia personalitat de Howard._NEWLINE_Malgrat que per altra banda i des d'un punt de vista dels premis, el rol que el pos\xc3\xa0 m\xc3\xa9s a prop de l'Oscar fou el del mestre Henry Higgins de Pigmali\xc3\xb3, film en el qual tamb\xc3\xa9 es pos\xc3\xa0 darrere de la c\xc3\xa0mera per exercir com a director. No assol\xc3\xad l'estatueta en aquesta ocasi\xc3\xb3, ni tampoc quan l'anomenaren Millor Actor Principal per Berkeley Square, per\xc3\xb2 el seu treball a Pigmali\xc3\xb3 li'n valgu\xc3\xa9 la Copa Volpi al Millor Actor en el Festival de Ven\xc3\xa8cia. Els intel\xc2\xb7lectuals desil\xc2\xb7lusionats amb la realitat que els hi havia tocat viure foren la seva especialitat en una curta carrera en la qual de no ser per la mort que li arrib\xc3\xa0 quan exercia com espia s'aventuraven m\xc3\xa9s \xc3\xa8xits i una m\xc3\xa9s gran rellev\xc3\xa0ncia en el paisatge cinematogr\xc3\xa0fic d'ambos costats de l'Atl\xc3\xa0ntic.\n_START_SECTION_\nCar\xc3\xa0cter\n_START_PARAGRAPH_\nCompetitiu (diuen que comptava les seves l\xc3\xadnies de di\xc3\xa0leg i les dels seus companys, exigint sempre que cap d'ells tingu\xc3\xa9s m\xc3\xa9s frases que ell) i superstici\xc3\xb3s (en un dels seus sopars durant la visita a Madrid que acab\xc3\xa0 resultant ser fatal hi havia nom\xc3\xa9s tretze comensals i deman\xc3\xa0 que se'n reclut\xc3\xa9s un m\xc3\xa9s per trencar el malefici, per\xc3\xb2 no va poder fer res respecte als tretze passatgers que anaven en el vol de l'Ibis), es distingia tamb\xc3\xa9 per la seva lleialtat, tal com va poder comprovar el seu company a The Petrified Forest, Humphrey Bogart, el qual despr\xc3\xa9s d'interpretar el rol de g\xc3\xa0ngster acorralat Duke Mantee en el muntatge teatral d'aquesta obra havia estat a punt d'estar eliminat de la versi\xc3\xb3 cinematogr\xc3\xa0fica. Els seus productors volien posar en el seu paper a la seva estrella de les pel\xc2\xb7l\xc3\xadcules amb g\xc3\xa0ngster Edward G. Robinson. Howard va treure la cara per Bogart davant els productors, exigint que se'l mantingu\xc3\xa9s en el repartiment del film, i d'aquesta manera no tan sols guany\xc3\xa0 una amistat de per vida amb el protagonista de Casablanca, sin\xc3\xb3 que a m\xc3\xa9s brind\xc3\xa0 a aquest la primera possibilitat seriosa d'obrir-se cam\xc3\xad com estrella a Hollywood i al cinema negre a una de les seves m\xc3\xa9s carism\xc3\xa0tiques estrelles. Bogart estava tan agra\xc3\xaft a Howard que li pos\xc3\xa0 el seu nom a la seva filla, Leslie."